Slegs spesiale kelners vir dié restaurantDie kelners skep die borde op om te bedien. Foto: www.browniesanddownies.co.za ŉ Restaurant en koffiewinkel in Kaapstad lok wyd positiewe reaksie uit slegs ŉ week ná hy sy deure oopgemaak het. Dié restaurant, met verskeie personeellede met Downsindroom, probeer om die personeel op te hef deur onderrig te bied in die restaurant- en gasvryheidsbedryf. Brownies and Downies, die restaurant in Langstraat, Kaapstad, se deure is slegs ŉ rapsie langer as ŉ week oop, maar dié restaurant het reeds baie aandag onder Kapenaars en die media geniet. Wade Schultz, mede-eienaar en bestuurder van Brownies and Downies, sê die doel van dié restaurant is om mense met Downsindroom op te hef en onderrig te bied. “Ons personeel kry nie gewoonlik dieselfde geleenthede as mense wat dit nie het nie. Hier lei ons hulle op as baristas, kombuispersoneel en kelners. Ons bied ook vir hulle ŉ veilige omgewing waar hulle kan leer,” het Schultz gesê. Die restaurant probeer ook om die publiek in te lig oor Downsindroom. “Ons wil die publiek inlig oor mense met spesiale behoeftes. Mense sal sien dat hulle dalk net anders vir hulle moet verduidelik as vir ander mense, maar dat hulle in staat is om presies dieselfde te doen en te vermag.” Brownies and Downies, wat oorspronklik in Nederland begin het, het ook al vordering gesien in van sy personeellede. “Dit is slegs ŉ week en ons kan klaar sien hoe die personeel se interaksie met mense verbeter. Hul werk is van topgehalte en die sukses van die restaurant tot dusver spreek boekdele.” Schultz sê mense heg egter te vinnig ŉ negatiewe konnotasie aan die naam van die restaurant. “Ons het oor die algemeen slegs positiewe reaksie gehad. Daar is natuurlik mense wat sê die naam is verkleinerend. Brownies and Downies is gekies deur die ouers van Downsindroom-kinders in Nederland. Ons lei hulle op en bied ŉ veilige omgewing.” Die doel met die opleiding is om die Downsindroom-lyers gereed te maak vir ŉ loopbaan in die restaurant- of gasvryheidsbedryf. “Die plan is om ons personeel vir ŉ jaar op te lei. ŉ Onafhanklike maatskappy sal hulle dan plaas by ŉ onderneming waar hulle kan blom, sodat ons weer ander mense kan oplei.” Die restaurant funksioneer as deel van die nie-winsgewende organisasie Our Second Home. Besoek ook Brownies and Downies se webwerf of Facebook-blad.